Só sal tweede grootste diamant bekend staanLesedi la Rona (Foto: Lucara Diamonds) Die tweede grootste diamant wat nog ooit in die wêreld gevind is, se naam is Dinsdag by die mynindaba in Kaapstad bekend gemaak. William Lamb, president en uitvoerende hoof van Lucara Diamond Corp, het gesê die 1,100+ karaat steen sal as “Lesedi la Rona”, ŉ Setswana-uitdrukking wat “ons lig” beteken, bekend staan. Maroela Media het vroeër berig die diamant, tipe IIa gehalte, is in November in Botswana gevind. Lesedi la Rona is die grootste diamant in meer as 100 jaar en die grootste wat ooit in Botswana uitgehaal is. “Die diamant is die trots en erfenis van Botswana,” het Lamb bygevoeg. Die diamant se naam is gekies uit meer as 11 000 inskrywings tydens ŉ kompetisie in Botswana. Thembani Moitlobogi se inskrywing is as die wenner aangewys en hy ontvang 25 000 pula (ongeveer R35 000). Lamb het gesê die diamant is ongeveer so groot soos ŉ tennisbal. Die diamant was 1 111 karaat toe dit gevind is, en het 1 109 karaat geweeg nadat dit gepoleer is. Botswana is die wêreld se tweede grootste diamantprodusent. – African News Agency